Келды Сабри жыжьэу плъэрт
Дунейм ехыжащ Келды Сабри. Куэдым ар фцIыхуркъым. Дауи фцIыхун — мыбы щылэжьакъым (пенсэм кIуа нэужь Сирием къиIэпхъукIыжауэ арат), зыгуэркIэ цIэрыIуэуи щытакъым. «Адыгэ псалъэм» щылажьэхэм ар фIыуэ щIалъагъур адыгэгути аращ.
Ар и щIалэгъуэм Москва щеджати, совет псэукIэм фIыуэ щыгъуазэт, ди ехъулIэныгъи ди щыщIэныгъи езым къыбжиIэнут, къехьэкI-нехьэкI хэмылъу.
Узэса къэралыр убгынэныр, уздэIэпхъуэр Хэкурами, абы уи гъащIэр щызэтебухуэныр гугъущ. Ар губзыгъэу Iуэхум бгъэдыхьащ: щIэныгъэ зэзыгъэгъуэтын хуей и бынхэмрэ (Сабри къуитIрэ зыпхъурэ иIэщ) и щхьэгъусэмрэ Налшык къигъэкIуэжри, езыр пенсэм кIуэху Алеппэ щыпсэуащ.
90 гъэхэр зыхуэдар фIы дыдэу дощIэж. Ди къэралым щыпсэухэм я гъащIэр зэтещахэу къащыщыхъум, Сабри Налшык фэтэр къыщищэхури къыдэтIысхьэжащ, гъащIэщIэ иухуэну. Гугъу зэрехьам шэч хэлъкъым, ауэ абы а псор и фэм щIыдигъахуэм щхьэусыгъуитI иIэт: япэрауэ, и бынхэр адыгэ дунейм хигъэзэгъэжын хуейт; етIуанэрауэ, и жьыгъэр и лъахэжьым щигъэкIуэныр и хъуэпсапIэт.
ТIури къехъулIащ абы. И бынхэм я быныжхэр илъэгъуащ. Езыращи, дунейр щыхуабэм и зы пщэдджыжь къэмынэу ар Налшык паркым итт, гупсэхугъуэ игъуэтыжар и фIэщ мыхъужым хуэдэу. Абы зэи и закъуэтэкъым: нэIуасэхэр, ныбжьэгъухэр иIэ хъуати, уэршэрэгъу щыщIэртэкъым.
Сирием е Къэбэрдей-Балъкъэрым жылагъуэр зыгъэгузавэ Iуэху къыщыхъумэ, Сабри ди редакцэм къакIуэрт абыхэм зэрагъэпIейтейр къыджиIэн папщIэ. Къапщтэмэ, Сирием и Iуэхур зэрызэIыхьэрэ Сабри и тхыгъэ, интервью зыбжанэ ди газетым тетащ. Абы ди лъэпкъэгъухэм я хъыбар къыIэрыхьэрти, къыддэгуашэрт. КъызэрымыкIуэу игъэгузавэрт лажьэ ямыIэу адыгэхэр зауэм зэрыхэкIуадэм, аргуэру мылъкуншэ зэрыхъум.
Зауэм кърихужьауэ ди деж къэкIуэжа ди лъэпкъэгъухэм яIущIэрт, епсалъэрт, фызыIууа гугъуехьхэр зыгуэрурэ къызэвнэкIынщ, нэхъыщхьэр зауэм фи щхьэр къызэрыхэфхарщ, жиIэу.
«Адыгэ псалъэм» и редакцэм щылажьэхэм я жагъуэ хъуащ, хьэлъэу сымэджа нэужь, Сабри дунейм зэрехыжар. Келды лъэпкъми, Сабри и бынхэми, ар фIыуэ зылъагъуу щыта и ныбжьэгъухэми дахуогузавэ. Тхьэм фщимыгъэгъупщэкIэ
«Адыгэ псалъэ» газетым и лэжьакIуэхэр,
«Къэбэрдей Адыгэ Хасэ» жылагъуэ зэгухьэныгъэр
